RO Jurnalul Oficial al Uniunii Europene C 251/21

Aviz de inițiere a unei reexaminări efectuate în perspectiva măsurilor antidumping privind importurile de anumite tipuri de încălțăminte cu fețe din piele originare din Republica Populară Chineză și din Vietnam

(2008/C 251/12)

În urma publicării unui aviz de expirare iminentă (1) a măsurilor antidumping în vigoare privind importurile de anumite tipuri de încălțăminte cu fețe din piele originare din Republica Populară Chineză și din Vietnam (denumite în continuare „țările în cauză”), Comisia a primit o cerere de reexaminare, în temeiul articolului 11 alineatul (2) din Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (2) (denumit în continuare „regulamentul de bază”).

1. Cererea de reexaminare

Cererea a fost introdusă la 30 iunie 2008 de către Confederația europeană a industriei de încălțăminte (European Confederation of the Footwear Industry — CEC) (denumită în continuare „solicitantul”), în numele producătorilor care reprezintă un procent majoritar, în acest caz peste 35 % din totalul producției comunitare de anumite tipuri de încălțăminte cu fețe din piele.

2. Produs

Produsul care face obiectul reexaminării este încălțămintea cu fețe din piele sau piele reconstituită, excluzând încălțămintea sport, încălțămintea care implică o tehnologie specifică, papucii de interior și altă încălțăminte de interior, precum și încălțămintea cu bombeuri de protecție, originară din Republica Populară Chineză și Vietnam („produsul în cauză”), încadrată în prezent la codurile NC 6403 20 00, ex 6403 51 05, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 05, ex 6403 59 11, ex 6403 59 31, ex 6403 59 35, ex 6403 59 39, ex 6403 59 91, ex 6403 59 95, ex 6403 59 99, ex 6403 91 05, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 05, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 91, ex 6403 99 93, ex 6403 99 96, ex 6403 99 98 și ex 6405 10 00. Codurile NC sunt menționate doar cu titlu informativ.

3. Măsurile existente

Măsurile în vigoare în prezent constau din taxe antidumping definitive instituite prin Regulamentul (CE) nr. 1472/2006 al Consiliului (3) privind importurile de anumite tipuri de încălțăminte cu fețe din piele originare din Republica Populară Chineză și din Vietnam, extinse prin Regulamentul (CE) nr. 388/2008 al Consiliului (4) la importuri ale aceluiași produs, expediate din RAS Macao, indiferent dacă au fost sau nu declarate ca originare din RAS Macao.

4. Motivele reexaminării

Cererea se bazează pe faptul că expirarea măsurilor ar duce probabil la continuarea sau reapariția dumpingului și a prejudiciilor pentru industria comunitară.

Având în vedere dispozițiile articolului 2 alineatul (7) din regulamentul de bază, solicitantul a stabilit valoarea normală pentru Republica Populară Chineză și pentru Vietnam pe baza prețului dintr-o țară cu o economie de piață corespunzătoare, menționată la punctul 5.1 litera (d). Afirmația în sensul continuării dumpingului se bazează pe o comparație a valorii normale, stabilite după cum se menționează la teza anterioară, cu prețurile la export ale produsului în cauză în momentul vânzării acestuia pentru export către Comunitate.

Calculate astfel, marjele de dumping sunt semnificative pentru toate țările exportatoare în cauză.

În plus, solicitantul atrage atenția asupra faptului că, în timpul perioadei de instituire a măsurilor, producătorii/exportatorii produsului în cauză din Republica Populară Chineză au încercat să submineze măsurile existente folosind practici de circumvenție care au fost contracarate prin Regulamentul (CE) nr. 388/2008.

Solicitantul a furnizat probe conform cărora produsul în cauză din Republica Populară Chineză și din Vietnam a continuat să fie importat în cantități semnificative și că, probabil, aceste cantități vor rămâne la nivelurile actuale, riscând chiar să crească, printre altele, din cauza capacității instalațiilor de fabricare ale producătorilor-exportatorilor.

În plus, solicitantul afirmă că situația îmbunătățită actuală privind prejudiciul se datorează în principal existenței măsurilor și că, dacă s-ar permite încetarea acestor măsuri, orice continuare a importurilor substanțiale la prețuri de dumping din țările în cauză ar avea ca efect probabil reapariția unor prejudicii pentru industria comunitară.

5. Procedură

După ce a constatat, în urma consultării comitetului consultativ, că există probe suficiente care justifică inițierea unei proceduri de reexaminare în perspectiva expirării măsurilor, Comisia inițiază prin prezentul aviz o reexaminare în conformitate cu articolul 11 alineatul (2) din regulamentul de bază.

5.1. Procedura de stabilire a probabilității dumpingului și prejudiciului

Ancheta va stabili dacă expirarea măsurilor poate sau nu să ducă la continuarea sau la reapariția dumpingului și a prejudiciului.

(a) Eșantionarea

Având în vedere numărul aparent ridicat de părți implicate în această procedură, Comisia poate decide să recurgă la eșantionare, în conformitate cu articolul 17 din regulamentul de bază.

(i) Eșantionarea producătorilor/exportatorilor din Republica Populară Chineză și din Vietnam

Pentru a permite Comisiei să decidă dacă eșantionarea este necesară și, în caz afirmativ, să selecteze un eșantion, toți producătorii/exportatorii sau reprezentanții care acționează în numele lor sunt invitați să se facă cunoscuți, contactând Comisia, și furnizând următoarele informații privind societatea sau societățile lor, în termenul prevăzut la punctul 6 litera (b) punctul (i) și în formatele prevăzute la punctul 7:

— numele, adresa, adresa de e-mail, numerele de telefon și de fax și persoana de contact,

— cifra de afaceri, exprimată în moneda națională și volumul, exprimat în perechi de încălțăminte, al vânzărilor produsului în cauză la exportul către Comunitate, în intervalul cuprins între 1 iulie 2007 și 30 iunie 2008,

— cifra de afaceri exprimată în moneda națională și volumul, exprimat în perechi de încălțăminte, al vânzărilor produsului în cauză pe piața internă în intervalul cuprins între 1 iulie 2007 și 30 iunie 2008,

— cifra de afaceri, exprimată în moneda națională și volumul, exprimat în perechi de încălțăminte, al vânzărilor produsului în cauză către alte țări terțe în intervalul cuprins între 1 iulie 2007 și 30 iunie 2008,

— activitățile exacte ale societății în legătură cu produsul în cauză și volumul producției, exprimat în perechi de încălțăminte, al produsului în cauză, capacitatea de producție și investițiile în capacitatea de producție din intervalul cuprins între 1 iulie 2007 și 30 iunie 2008,

— denumirea și activitățile exacte ale tuturor societăților afiliate (5) care participă la producerea și/sau vânzarea produsului în cauză (la export și/sau pe piața internă),

— ultimele conturi statutare auditate disponibile (în cazul în care societatea dumneavoastră nu are obligația de a avea conturile statutare auditate, vă rugăm să prezentați o versiune a acestora neauditată); în cazul în care documentele nu sunt redactate într-una din limbile oficiale ale Uniunii Europene, vă rugăm să asigurați traducerea într-una din aceste limbi, de preferință în engleză,

— orice alte informații pertinente care ar putea ajuta Comisia să selecteze eșantionul.

Prin comunicarea informațiilor menționate anterior, societatea își exprimă acordul cu privire la posibilitatea de a fi inclusă în eșantion. În cazul în care societatea este selectată să facă parte din eșantion, aceasta va trebui să răspundă la un chestionar și să accepte verificarea răspunsurilor sale la fața locului. În cazul în care societatea precizează că nu este de acord cu o eventuală includere a sa în eșantion, se va considera că aceasta nu a cooperat la anchetă. Consecințele lipsei de cooperare sunt prevăzute la punctul 8 de mai jos.

Pentru a obține informațiile pe care le consideră necesare pentru selectarea eșantionului de producători/exportatori, Comisia va contacta, de asemenea, autoritățile din țările exportatoare, precum și orice alte asociații cunoscute de producători/exportatori.

(ii) Eșantionarea importatorilor

Pentru a permite Comisiei să decidă dacă eșantionarea este necesară și, în caz afirmativ, să selecționeze un eșantion, toți importatorii sau reprezentanții care acționează în numele lor sunt invitați să se facă cunoscuți Comisiei și să îi furnizeze următoarele informații privind societatea sau societățile lor, în termenul prevăzut la punctul 6 litera (b) punctul (i) și în formatele prevăzute la punctul 7:

— numele, adresa, adresa de e-mail, numerele de telefon și de fax și persoana de contact,

— cifra de afaceri totală, exprimată în euro, realizată de societate în intervalul cuprins între 1 iulie 2007 și 30 iunie 2008,

— numărul total de angajați,

— activitățile exacte ale societății în legătură cu produsul în cauză,

— volumul, exprimat în perechi de încălțăminte, precum și valoarea, exprimată în euro, a importurilor și revânzărilor efectuate în Comunitate în intervalul cuprins între 1 iulie 2007 și 30 iunie 2008, ale produsului importat în cauză, originar din Republica Populară Chineză și din Vietnam sau expediat din RAS Macao, indiferent dacă a fost sau nu declarat ca fiind originar din RAS Macao,

— denumirea și activitățile exacte ale tuturor societăților afiliate (6), care participă la producerea și/sau vânzarea produsului în cauză,

— ultimele conturi statutare auditate disponibile (în cazul în care societatea dumneavoastră nu are obligația de a avea conturile statutare auditate, vă rugăm să prezentați o versiune a acestora neauditată); în cazul în care documentele nu sunt redactate într-una din limbile oficiale ale Uniunii Europene, vă rugăm să asigurați traducerea într-una din aceste limbi, de preferință în engleză,

— orice alte informații pertinente care ar putea ajuta Comisia să selecteze eșantionul.

Prin comunicarea informațiilor menționate anterior, societatea își exprimă acordul cu privire la posibilitatea de a fi inclusă în eșantion. În cazul în care societatea este selectată să facă parte din eșantion, aceasta va trebui să răspundă la un chestionar și să accepte verificarea răspunsurilor sale la fața locului. În cazul în care societatea precizează că nu este de acord cu o eventuală includere a sa în eșantion, se va considera că aceasta nu a cooperat la anchetă. Consecințele lipsei de cooperare sunt prevăzute la punctul 8 de mai jos.

În vederea obținerii informațiilor pe care le consideră necesare pentru selectarea eșantionului de importatori, Comisia va contacta, de asemenea, orice alte asociații cunoscute de importatori.

(iii) Eșantionarea producătorilor comunitari

Având în vedere numărul ridicat de producători comunitari care susțin cererea, Comisia intenționează să cerceteze prejudiciul provocat industriei comunitare prin aplicarea tehnicii de eșantionare.

Selectarea eșantionului se va baza pe volumul reprezentativ cel mai mare de producție și de vânzări din industria comunitară care poate fi suficient investigat în termenul disponibil.

În vederea obținerii informațiilor necesare pentru selectarea eșantionului de producători comunitari, Comisia va contacta asociațiile de producători comunitari și/sau producătorii individuali comunitari. În plus, producătorii individuali comunitari, în special aceia care nu sunt membrii ai vreunei asociații, își pot manifesta, de asemenea, dorința de a fi incluși în eșantion. Acești producători ar trebui să se facă cunoscuți contactând Comisia în termenul stabilit la punctul 6 litera (b) punctul (i).

(iv) Selectarea definitivă a eșantioanelor

Toate părțile interesate care doresc să furnizeze informații relevante privind selectarea eșantioanelor trebuie să le comunice în termenul prevăzut la punctul 6 litera (b) punctul (ii).

Comisia intenționează să realizeze selectarea definitivă a eșantioanelor după consultarea părților în cauză care și-au exprimat dorința de a fi incluse în eșantioane.

Societățile incluse în eșantioane trebuie să răspundă la un chestionar în termenul prevăzut la punctul 6 litera (b) punctul (iii) și trebuie să coopereze în cadrul anchetei.

În cazul unei cooperări deficitare, Comisia poate să își stabilească concluziile pe baza datelor disponibile, în conformitate cu articolul 17 alineatul (4) și articolul 18 din regulamentul de bază. O concluzie bazată pe datele disponibile poate fi mai puțin avantajoasă pentru partea în cauză, astfel cum se explică la punctul 8.

(b) Chestionarele

Pentru a obține informațiile pe care le consideră necesare pentru anchetă, Comisia va trimite chestionare industriei comunitare incluse în eșantion, precum și oricărei asociații de producători din Comunitate, producătorilor/exportatorilor din Republica Populară Chineză și din Vietnam incluși în eșantion, oricărei asociații de producători/exportatori, importatorilor incluși în eșantion și oricărei asociații de importatori cunoscute, precum și autorităților din țările exportatoare în cauză.

(c) Strângerea informațiilor și desfășurarea audierilor

Toate părțile interesate sunt invitate prin prezentul aviz să își prezinte punctele de vedere, să comunice și alte informații pe lângă răspunsurile date în chestionar și să aducă probe pentru susținerea acestora. Aceste informații, precum și elementele de probă trebuie să parvină Comisiei în termenul prevăzut la punctul 6 litera (a) punctul (ii).

De asemenea, Comisia poate audia părțile interesate, cu condiția ca acestea să înainteze o solicitare din care să reiasă că au motive speciale pentru care ar trebui să fie audiate. Solicitarea trebuie prezentată în termenul prevăzut la punctul 6 litera (a) punctul (iii).

(d) Alegerea țării cu economie de piață

În cadrul anchetei anterioare, Brazilia a fost considerată o țară cu economie de piață corespunzătoare în vederea stabilirii valorii normale pentru Republica Populară Chineză și pentru Vietnam. Comisia intenționează folosirea Braziliei încă o dată în acest scop. Părțile interesate sunt invitate să-și prezinte observațiile privind relevanța acestei țări în termenul specific prevăzut la punctul 6 litera (c).

5.2. Procedura de evaluare a interesului comunitar

În conformitate cu articolul 21 din regulamentul de bază, pentru a decide dacă măsurile sunt în favoarea interesului comunitar, se va hotărî dacă menținerea măsurilor antidumping nu ar fi împotriva interesului comunitar. În acest sens, Comisia poate trimite chestionare industriei comunitare cunoscute, importatorilor, asociațiilor lor reprezentative, asociațiilor reprezentative de utilizatori și asociaților reprezentative de consumatori. Aceste părți, inclusiv cele necunoscute încă de Comisie, pot să se facă cunoscute Comisiei și să-i transmită informații în termenele generale prevăzute la punctul 6 litera (a) punctul (ii), cu condiția să aducă dovezi că există o legătură obiectivă între activitatea lor și produsul în cauză. Părțile care au acționat în conformitate cu teza anterioară pot solicita să fie audiate, menționând motivele specifice care justifică audierea, în termenul prevăzut la punctul 6 litera (a) punctul (iii). Ar trebui menționat faptul că orice informație transmisă în conformitate cu articolul 21 din regulamentul de bază va fi luată în considerare numai dacă se bazează pe date concrete, existente în momentul transmiterii informațiilor.

6. Termene

(a) Termenele generale

(i) Pentru părți, în vederea solicitării unui chestionar

Toate părțile interesate care nu au cooperat la ancheta pentru determinarea măsurilor care fac obiectul prezentei reexaminări ar trebui să solicite un chestionar sau alte formulare de cerere în cel mai scurt timp, cel târziu în 15 zile de la publicarea prezentului aviz în Jurnalul Oficial al Uniunii Europene.

(ii) Pentru părți, în vederea prezentării, pentru a răspunde la chestionar și pentru furnizarea de orice alte informații

Pentru a le fi luate în considerare observațiile în timpul anchetei, toate părțile interesate trebuie să se prezinte contactând Comisia și să-și prezinte punctele de vedere și să transmită răspunsurile la chestionare sau orice alte informații în termen de 40 de zile de la data publicării prezentului aviz în Jurnalul Oficial al Uniunii Europene, în lipsa unor dispoziții contrare. Se atrage atenția asupra faptului că majoritatea drepturilor procedurale prevăzute în regulamentul de bază pot fi exercitate numai dacă părțile s-au prezentat în termenul menționat anterior.

Societățile incluse într-un eșantion trebuie să transmită răspunsurile la chestionare în termenul stabilit la punctul 6 litera (b) punctul (iii).

(iii) Audieri

De asemenea, toate părțile interesate pot să solicite audierea de către Comisie în același termen de 40 de zile.

(b) Termenele specifice privind eșantionarea

(i) Informațiile menționate la punctele 5.1 litera (a) punctul (i), 5.1 litera (a) punctul (ii) și 5.1 litera (a) punctul (iii) trebuie să parvină Comisiei în termen de 15 zile de la data publicării prezentului aviz în Jurnalul Oficial al Uniunii Europene, deoarece Comisia intenționează să consulte părțile în cauză care, în ceea ce privește compoziția definitivă a eșantionului, și-au exprimat dorința de a fi incluse în eșantion în termen de 21 de zile de la data publicării prezentului aviz în Jurnalul Oficial al Uniunii Europene.

(ii) Orice alte informații relevante pentru selectarea eșantionului, menționată la punctul 5.1 litera (a) punctul (iv), trebuie comunicate Comisiei în termen de 21 de zile de la data publicării prezentului aviz în Jurnalul Oficial al Uniunii Europene.

(iii) Răspunsurile la chestionare ale părților incluse în eșantion trebuie să parvină Comisiei în termen de 37 de zile de la data notificării privind includerea lor în eșantion.

(c) Termenul specific pentru alegerea țării cu economie de piață

Părțile implicate în anchetă pot prezenta observații cu privire la relevanța Braziliei care, în conformitate cu punctul 5.1 litera (d), este considerată drept o țară cu economie de piață în vederea stabilirii valorii normale pentru Republica Populară Chineză și pentru Vietnam. Aceste observații trebuie să parvină Comisiei în termen de 10 zile de la data publicării prezentului aviz în Jurnalul Oficial al Uniunii Europene.

7. Observații scrise, răspunsurile la chestionar și corespondență

Toate observațiile și cererile părților în cauză trebuie prezentate în scris (altfel decât în format electronic, dacă nu se prevede astfel) și trebuie să se menționeze numele, adresa, adresa de e-mail și numerele de telefon și de fax ale părții în cauză. Toate observațiile prezentate în scris, inclusiv informațiile solicitate în prezentul aviz, răspunsurile la chestionare și corespondența părților interesate, furnizate cu titlu confidențial, vor avea înscrisă mențiunea „Acces limitat” (7) și vor fi însoțite, în conformitate cu articolul 19 alineatul (2) din regulamentul de bază, de o versiune neconfidențială purtând mențiunea „Versiune destinată consultării de către părțile interesate”.

Adresa Comisiei pentru corespondență este următoarea:

Comisia Europeană Direcția Generală Comerț Direcția H Birou: N-105 04/092 B-1049 Bruxelles Fax (32-2) 295 65 05

8. Lipsa cooperării

În cazul în care o parte interesată nu permite accesul la informațiile necesare, nu le furnizează în termenele prevăzute sau obstrucționează în mod semnificativ ancheta, se pot stabili concluzii pozitive sau negative, pe baza datelor disponibile, în conformitate cu articolul 18 din regulamentul de bază.

În cazul în care se constată că o parte interesată a furnizat informații false sau înșelătoare, informațiile nu sunt luate în considerare și se pot utiliza datele disponibile, în conformitate cu articolul 18 din regulamentul de bază. În cazul în care o parte interesată nu cooperează sau cooperează doar parțial și sunt utilizate datele disponibile, rezultatul anchetei poate fi mai puțin favorabil acelei părți decât în cazul în care aceasta ar fi cooperat.

9. Programul anchetei

În conformitate cu articolul 11 alineatul (5) din regulamentul de bază, ancheta se va finaliza în termen de 15 luni de la data publicării prezentului aviz în Jurnalul Oficial al Uniunii Europene.

10. Posibilitatea de solicitare a unei reexaminări în conformitate cu articolul 11 alineatul (3) din regulamentul de bază

Având în vedere că prezenta reexaminare în perspectiva expirării măsurilor este inițiată în conformitate cu dispozițiile articolului 11 alineatul (2) din regulamentul de bază, concluziile acesteia nu vor conduce la modificarea nivelului măsurilor în vigoare, ci vor conduce la abrogarea sau menținerea măsurilor respective în conformitate cu articolul 11 alineatul (6) din regulamentul de bază.

În cazul în care una din părțile implicate în procedură consideră că este justificată reexaminarea nivelului măsurilor, astfel încât să se permită posibilitatea de modificare (de exemplu, creșterea sau diminuarea) a acestuia, partea în cauză poate solicita o reexaminare în conformitate cu articolul 11 alineatul (3) din regulamentul de bază.

Părțile care doresc să solicite o astfel de reexaminare, care s-ar desfășura independent de reexaminarea în perspectiva expirării măsurilor menționată în prezentul aviz, pot contacta Comisia la adresa menționată anterior.

11. Prelucrarea datelor cu caracter personal

Este de subliniat faptul că toate datele cu caracter personal strânse pe parcursul prezentei anchete vor fi prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (8).

12. Consilierul-audiator

De asemenea, se subliniază faptul că, în cazul în care părțile interesate consideră că întâmpină dificultăți în exercitarea dreptului lor la apărare, acestea pot solicita intervenția consilierului-audiator din cadrul DG Comerț. Acesta acționează în calitate de intermediar între părțile interesate și serviciile Comisiei asigurând, acolo unde este necesar, mediere cu privire la aspectele de procedură care aduc atingere apărării intereselor părților respective în cadrul prezentei proceduri, în special cu privire la aspecte legate de accesul la dosar, confidențialitate, prelungirea termenelor și tratarea opiniilor exprimate în scris și/sau oral. Pentru mai multe informații și pentru coordonatele de contact, părțile interesate sunt rugate să consulte paginile web privind consilierul-audiator de pe site-ul DG Comerț (http://ec.europa.eu/trade).

(1) JO C 75, 26.3.2008, p. 25.

(2) JO L 56, 6.3.1996, p. 1.

(3) JO L 275, 6.10.2006, p. 1.

(4) JO L 117, 1.5.2008, p. 1.

(5) În ceea ce privește sensul expresiei „societăți afiliate”, a se vedea articolul 143 din Regulamentul (CEE) nr. 2454/93 al Comisiei de stabilire a unor dispoziții de aplicare a Regulamentului (CEE) nr. 2913/92 al Consiliului din 2 iulie 1993 de instituire a Codului Vamal Comunitar (JO L 253, 11.10.1993, p. 1).

(6) În ceea ce privește sensul expresiei „societăți afiliate”, a se vedea articolul 143 din Regulamentul (CEE) nr. 2454/93.

(7) Aceasta înseamnă că documentul este destinat exclusiv utilizării interne. Documentul este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Este vorba despre un document confidențial, în temeiul articolului 19 din regulamentul de bază și în temeiul articolului 6 din Acordul OMC privind punerea în aplicare a articolului VI din GATT 1994 (Acordul antidumping).

(8) JO L 8, 12.1.2001, p. 1.